Work Smart – Älykkäästi töihin -hanke

Pohjois-Karjalan koulutuskuntayhtymä ja Karelia-ammattikorkeakoulu toteuttavat yhdessä Work Smart-hanketta. Hanke päättyy vuoden 2017 lopussa. Hankkeen tavoitteena on edistää opiskelijoiden työllistymistä helpottamalla nivelvaihetta koulutuksesta työelämään siirtymisessä sekä edelleen kehittää oppilaitosten ja työelämän yhteistyötä. Hankkeessa on ollut mukana eri alojen opettajia ja opiskelijaryhmiä niin ammattikorkeakoulun kuin ammattiopistokin puolelta. Ammattiopiston liiketalouden opiskelijaryhmä pilotoi mallia liiketalouden alalla osana liiketalouden ensimmäisen vuoden opintoja lukuvuoden 2016-2017 aikana. Work Smart – toiminta tähtää opiskelijoiden työnhakuvalmiuksien edistämiseen. Opiskelijat ja työelämän edustajat kohtaavat toisensa ohjatuissa Work Smart -verkostoitumistyöpajoissa, joissa työnantajat tutustuvat opiskelijoihin ja sparraavat heitä työelämään.

Hankkeessa kiinnitetään erityistä huomiota piilotyöpaikkojen löytymiseen, alojen ja alueiden välisen liikkuvuuden lisäämiseen, kasvavien työnantajien ja alojen tunnistamiseen sekä yritysten rekrytointisaamisen kehittämiseen.

Liiketalouden osalta hanke käynnistyi syksyllä 2016. Hanketyöntekijä vieraili opiskelijaryhmän tunneilla kertomassa hankkeesta, sen tavoitteesta ja prosessista. Alkuperehdytyksen jälkeen opiskelijat jaettiin tiimeihin ja he saivat pohtia heitä kiinnostavia sisältöjä pajapäiviin. Hanke eteni neljässä päävaiheessa. Se sisälsi kolme kuuden tunnin pituista pajapäivää, joissa kaikissa oli mukana työelämän edustaja tai edustajia. Kolmen pajapäivän jälkeen järjestettiin työelämän edustajien ja opiskelijoiden verkostoitumistapahtuma, jossa opiskelijat pääsivät harjoittelemaan työhaastattelutilannetta pienryhmissä. Opiskelijatiimit vastasivat työelämän edustajien kutsumisista pajapäiviin ja verkostoitumistapahtumaan. Työelämävieraiden tapaamisen lisäksi pajapäivissä tehtiin harjoitteita, joiden tarkoituksena oli saada opiskelijat tietoisemmiksi omista vahvuuksistaan ja kehittämiskohteistaan, tavoitteistaan sekä vahvistaa heidän työnhakutaitojaan.

Ensimmäisen pajapäivän teemana olivat merkonomien erilaiset uratarinat ja sijoittuminen työelämään. Pajassa olivat vieraina tilitoimistoyrittäjä, joka oli ehtinyt työskennellä myös kauan päivittäistavarakaupassa sekä vakuutusedustaja, joka hänkin toimi yrittäjänä. Seuraavan pajan teemana olivat työnhaku, työnhaun dokumentit ja valmistautuminen työhaastatteluun. Asiantuntijavieraana oli rekrytointia työkseen hoitava henkilö. Kolmannessa pajassa keskityttiin piilotyöpaikkoihin ja niiden löytämiseen sekä työllistymissuunnitelman laatimiseen ja toteuttamiseen. Asiantuntijavieras oli löytänyt sekä nykyisen että edellisen työnsä tutkimalla ja kontaktoimalla piilotyöpaikkoja. Viimeiseen pajaan opiskelijat kutsuivat paikalle neljä työelämän edustajaa. Opiskelijat jakautuivat neljän hengen pienryhmiin ja kiersivät ryhminä kaikkien työelämän edustajien luona ns. pikatreffeillä. Opiskelijat pääsivät harjoittelemaan ryhmissä työhaastattelutilannetta ja keskustelemaan työnhausta työelämän edustajien kanssa. Tilaisuuden myötä yksi opiskelija sai kesätyötä.

Verkostoitumispajan jälkeen toteutettiin vielä yksi neljän tunnin pituinen pajapäivä, jossa koottiin yhteen aiemmin pajoissa opittua sekä työstettiin erilaisia materiaaleja työnhaun tueksi. Opiskelijat toimivat pienryhmissä. Pienryhmät kiersivät rasteja, joissa oli erilaisia tehtäviä. Pajarasteilla tehtiin ja päivitettiin ansioluetteloja, laadittiin tavoitekarttoja viiden vuoden päähän, piirrettiin verkostokarttoja omista verkostoista, luotiin LinkedIn-profiileja, listattiin oman alan yrityksiä, joista voisi hakea työssäoppimis- tai työpaikkaa ja tutustuttiin video-cv:n laadintaan. Rasteja ohjasivat liiketalouden opettajat ja oppilaitoksen tvt-tuottaja.

Opiskelijoilta saatu palaute on ollut erittäin positiivista. Opiskelijat ovat kokeneet saaneensa työkaluja ja rohkeutta työhakuun. He ovat kokeneet työelämän edustajien kohtaamiset ja heidän kertomuksensa erittäin arvokkaina. He pitivät erittäin tärkeänä työhaastattelusta saatua kokemusta, sillä monille se oli ensimmäinen. Eniten kehittämistä opiskelijoiden mielestä kaipasi tiimitoiminta. Moni opiskelija koki, että työt jäivät vain muutamien vastuulle. Opiskelijat toivoivat myös pajoihin lisää työelämän edustajia mukaan ja lisäharjoitusta työhaastattelutilanteesta.

Hankkeen yhtenä tavoitteena on levittää parhaita käytänteitä oppilaitoksiin ja integroida toiminta osaksi oppilaitosten ohjausta ja opetusta. Liiketalouden alalla on sovittu, että toiminta tulee jatkossa olemaan oppilaitoksen normaalia toimintaa ja näin ollen Work Smart-hankkeen mukainen toiminta käynnistetään kaikissa syksyllä 2017 aloittavissa liiketalouden opiskelijaryhmissä. Jokaiselle ryhmälle laaditaan oma suunnitelma, jossa otetaan huomioon ryhmän aiempi työ- ja opiskelutausta, osaamisalavalinta sekä kiinnostuksen kohteet ja tavoitteet. Hanketta lähdetään toteuttamaan opettajapareina. Tavoitteena on että hankkeen päätyttyä opiskelijoilla olisi selkeä tavoite, ajantasaisia ja laadukkaita materiaaleja työhakua varten, verkostoja, rohkeutta kontaktoida työnantajia sekä valmiuksia onnistua työhaastattelussa. Prosessi edesauttaa HOS:n laatimisessa. Se auttaa opiskelijaa valitsemaan omien tavoitteidensa mukaisia tutkinnon osia omaan perustutkintoonsa. Kokemuksen perusteella hanke tukee opiskelijoiden työllistymistä sekä opiskelijoiden ja työelämän välistä yhteistyötä. Sillä on tätä kautta vaikutusta tärkeisiin ammatillisen koulutuksen mittareihin: läpäisyyn ja työllistymiseen.